กรีซชูแผนขายเกาะใช้หนี้
แปลงสินทรัพย์ให้เป็นทุน ฝรั่งเศสอยากให้กรีซอยู่ยูโรโซนต่อ
25 ส.ค. 2555

แปลงสินทรัพย์ให้เป็นทุน ฝรั่งเศสอยากให้กรีซอยู่ยูโรโซนต่อ
กรีซเสนอขายเกาะหาเงินใช้หนี้
นายกรัฐมนตรี แอนโตนิส ซามาราส แห่งกรีซ กล่าวให้สัมภาษณ์ เลอ มงด์ หนังสือพิมพ์ฝรั่งเศส เมื่อวันที่ 24 ส.ค. ว่า กรีซอาจจะต้องจำเป็นพิจารณาขายเกาะหลายแห่งในประเทศออกไปเพื่อระดมทุนหลีกเลี่ยงจากภาวะล้มละลาย
ซามาราส กล่าวว่า ความจำเป็นในครั้งนี้จะช่วยผ่อนคลายภาวะตึงเครียดทางการเงินที่กรีซประสบปัญหาอยู่ในขณะนี้ได้
ทั้งนี้ กรีซมีเกาะทั้งสิ้นกว่า 6,000 เกาะ ส่วนใหญ่เป็นเกาะร้างที่ไม่มีคนอาศัยอยู่ โดยซามาราสกล่าวว่า หากไม่มีเงื่อนไขเรื่องความมั่นคงเข้ามาเกี่ยวข้องแล้ว เกาะบางแห่งก็จะถูกขายออกไปแน่นอน
“ไม่ใช่เรื่องของการขายทิ้งเกาะเหล่านั้น แต่เป็นเรื่องของการใช้ที่ดินที่ไม่ได้ใช้ประโยชน์เพื่อแปลงให้เป็นทุนที่สามารถสร้างรายได้ได้ในราคาที่ยุติธรรม” ผู้นำกรีซ กล่าว
ซามาราส กล่าวด้วยว่า การดึงดูดเม็ดเงินลงทุนจากต่างประเทศนั้นถือว่าเป็นเรื่องสำคัญอย่างยิ่งต่อการฟื้นชีพเศรษฐกิจของประเทศ ซึ่งเกาะตามชายฝั่งของกรีซน่าจะมีแรงดึงดูดนักลงทุนต่างชาติเพียงพอ
แผนการนี้เป็นส่วนหนึ่งในข้อเสนอที่รัฐบาลกรุงเอเธนส์ได้เสนอขึ้นต่อผู้นำกลุ่มยูโรโซน เพื่อที่จะขยายระยะเวลาการบังคับใช้มาตรการรัดเข็มขัดออกไป ซึ่งตามเงื่อนไขของกลุ่มเจ้าหนี้นั้นกรีซจะต้องดำเนินนโยบายรัดเข็มขัดอย่างบ้าคลั่งเพื่อแลกกับเงินช่วยเหลือจากสหภาพยุโรป และไอเอ็มเอฟ ในระยะเวลา 2 ปีนี้ ซึ่งกรีซพยายามที่จะขอยืดเวลาออกไป
วันเดียวกัน ซามาราสได้พบปะกับนายกรัฐมนตรี อังเกลา แมร์เกิล แห่งเยอรมนีที่กรุงเบอร์ลินแล้ว และได้เดินทางต่อไปพบกับประธานาธิบดี ฟรองซัวส์ ออลลองด์ แห่งฝรั่งเศสที่กรุงปารีส โดยแมร์เกิลได้ย้ำว่ากรีซจะต้องยึดมั่นในเงื่อนไขที่ให้ไว้อย่างเคร่งครัดเพื่อแลกกับความช่วยเหลือ
ทั้งนี้ รายงานระบุว่า ในช่วงเวลา นี้บรรดานักการเมืองของเยอรมนีต่างมีความเห็นว่า เงินยูโรจะไม่ได้รับผลกระทบมากนักหากกรีซจะต้องเดินออกจากกลุ่มยูโรโซนถ้ากรีซไม่สามารถดำเนินตามเงื่อนไขได้จริง
ขณะที่ทางด้าน ออลลองด์ ผู้นำฝรั่งเศส ได้กล่าวว่า เจ้าตัวอยากให้กรีซอยู่ในยูโรโซนต่อไป แต่ทว่าอนาคตทุกอย่างก็อยู่แต่ในมือของกรีซเท่านั้น